Loodud on iiri keele erandit käsitlev järelevalverühm, kuhu kuuluvad ELi institutsioonide keeletalituste ja Iirimaa esindajad, et jälgida edusamme ja määrata kindlaks iga-aastased prioriteedid järgmistes valdkondades:

ELi institutsioonid ja Iirimaa on teinud määruse rakendamisel koostööd, sest nad vastutavad selle eesmärgi saavutamise eest ühiselt. Mõlemad pooled on teinud koos ja eraldi olulist tööd, võttes enneolematuid meetmeid. ELi institutsioonid on algusest peale kõrgelt hinnanud mitut algatust, mille Iirimaa on teinud oma 20 aastaks kehtestatud iiri keele strateegia 2010–2030 raames, et suurendada iiri keele kasutamist ja oskust. ELi institutsioonid ühinesid Iirimaaga neis püüdlustes ning võtsid uuenduslikke meetmeid, et suurendada iiri keele alast võimekust ning dokumentide ja keeleressursside kättesaadavust iiri keeles, rikastades niiviisi kogu iiri keele ökosüsteemi.

Määruse kohaselt on komisjon kohustatud esitama nõukogule enne erandi kohaldamise lõpetamist määruse rakendamise kohta kaks aruannet. Komisjon võttis esimese aruande vastu 4. juulil 2019. Käesolevas teises aruandes antakse ülevaade 2016. aasta jaanuarist 2021. aasta aprillini tehtud edusammudest (II jagu) ning antakse kooskõlas määruse artikliga 3 teada sellest, kas ELi institutsioonidel on teiste ametlike keeltega võrreldes piisav võimekus, et kohaldada määrust nr 1 alates 1. jaanuarist 2022 ilma erandita (III jagu). Kui mõne nõukogu määrusega ei sätestata teisiti, lõpetatakse erandi kohaldamine alates 1. jaanuarist 2022 ning kõik õigusaktid avaldatakse Euroopa Liidu Teatajas iiri keeles samal ajal, kui need avaldatakse kõigis teistes ELi institutsioonide ametlikes keeltes.

Määruse lisas on esitatud ajakava erandi kohaldamisala järkjärguliseks kahandamiseks, et hõlmata järgmist liiki õigusaktide tõlkimine iiri keelde:

2005. aastal taotles Iirimaa, et iiri keelest saaks ELi institutsioonide ametlik ja töökeel. Nõukogu andis iiri keelele kõnealuse staatuse alates 1. jaanuarist 2007 määrusega (EÜ) nr 920/2005 . Selle määrusega kehtestati määruse nr 1 suhtes ajutine erand, mille kohaselt kohustus koostada ja avaldada õigusaktid iiri keeles kehtis viie aasta jooksul üksnes Euroopa Parlamendi ja nõukogu ühiselt vastu võetud määruste suhtes. Pärast määruse läbivaatamist 2010. aastal pikendati erandit veel viieks aastaks 31. detsembrini 2016 . 2015. aastal palus Iiri valitsus iiri keele kasutamise ja oskuse edendamise poliitika osana nõukogul järk-järgult kahandada erandi kohaldamisala, et lõpetada selle rakendamine 1. jaanuariks 2022. Sellest tulenevalt võttis nõukogu 2015. aasta detsembris vastu määruse (EL, Euratom) 2015/2264 (edaspidi „määrus“). See tõi kaasa ainulaadsed jõupingutused ELi institutsioonide jaoks enneolematus olukorras, et töötada juba ühinenud liikmesriigiga välja uus keelekasutuskord.

Kuigi erand ei hõlma suulist tõlget, tuleb arvesse võtta ka selle teenusega seotud vajadusi, kuna ELi mitme institutsiooni jaoks tõlkepersonali otsimisel kuuluvad tõlgid tavaliselt samasse potentsiaalsete värvatavate rühma. ELi institutsioonid on seni suutnud rahuldada nõudlust iiri keelde tehtava suulise tõlke järele. Euroopa Komisjoni suulise tõlke peadirektoraadis, mis teenindab nelja ELi institutsiooni, on kaks alalist tõlki ja neli ajutist tõlki ning seal korraldatakse sisekonkurss iiri keele tõlkide leidmiseks. Nende taotluste hulk, milles paluti suulise tõlke peadirektoraadilt suulist tõlget iiri keelest („passiivne iiri keel“), suurenes ühelt taotluselt 2016. aastal kaheksale taotlusele 2020. aastal. Alates 2016. aastast on suulise tõlke peadirektoraadilt palutud suulist tõlget iiri keelde („aktiivne iiri keel“) ühel korral (2019. aastal). Komisjon on aidanud Iirimaa riiklikus ülikoolis Galways välja töötada konverentsitõlke magistriõppe kava ning jätkab selle õppe toetamist. Euroopa Parlamendis (nagu ka Iiri parlamendis) tehakse suulist tõlget iiri keelest, kuid mitte iiri keelde, nii täiskogu istungitel (sh öisel istungil) kui ka muudel koosolekutel, kui sellest on ette teatatud.

Nende meetmetega on suurendatud ELi institutsioonide võimekust osutada teenuseid iiri keeles. Paraku on suur osa töötajatest ajutised töötajad – 56 % kõigi ELi institutsioonide arvestuses (nt komisjoni tõlketalituses 60 % ja Euroopa Kohtus 100 %). ELi institutsioonid võtavad meetmeid, et suurendada alaliste tõlkijate ja õiguskeeleekspertide osakaalu. Euroopa Parlament viis alaliste töötajate leidmiseks korraldatud sisekonkursi lõpule 2021. aastal, Euroopa Kohus algatas konkursi 2020. aastal ja nõukogu korraldab selle 2021. aastal.

Samal ajal on ELi institutsioonid võimekuse suurendamiseks võtnud konkreetseid meetmeid ja teinud intensiivselt tööd ajutiste töötajate värbamisel ja koolitamisel. Alates 2016. aastast on nad ajutiste töötajate leidmiseks korraldanud 42 valikumenetlust. Et kasutada ära kohalike keeleekspertide huvi, sisaldas EPSO valikumenetlus, mille komisjon korraldas 2020. aasta veebruaris ajutiste lepinguliste tõlkijate leidmiseks, võimalust saada värvatud Iirimaal (Grange, County Meath). Leiti 50 tõlkijat, kellest komisjon värbab 2021. aasta teises pooles umbes 20. Teistel ELi institutsioonidel on kavas värvata pooleliolevate EPSO konkursside ja ajutiste töötajate leidmiseks korraldatavate muude valikumenetluste kaudu veel 40 töötajat. Kokku kavatsevad institutsioonid värvata 2021. aasta lõpuks ligikaudu 60 lisatöötajat, mille tulemusel muutub iiri keele osakondade töötajate arv võrreldavaks enamiku teiste ametlike keelte osakondade töötajate arvuga.

Et tagada iiri keele puhul stabiilne institutsioonisisene tõlkevõimekus, korraldasid ELi institutsioonid 2016., 2017., 2018. ja 2021. aastal EPSO konkursi tõlkija, õiguskeeleeksperdi ja assistendi alaliste ametikohtade täitmiseks. Konkursil osales võrdlemisi suur hulk kandideerijaid, kuid 2017. aastal leiti ainult 10 tõlkijat ja 9 assistenti ning 2019. aastal 15 tõlkijat ja 3 õiguskeeleeksperti. Praegu on käimas komisjoni, nõukogu ja Euroopa Parlamendi õiguskeeleekspertide EPSO konkursid ning konkurss Euroopa Parlamenti ja Euroopa Kohtusse korrektorite/keeletoimetajate leidmiseks.

Üks määruse rakendamise võimekuse põhikomponente on piisav arv iiri keelt oskavaid töötajaid võrreldes teiste ametlike keeltega. 2015. aastal jõudsid ELi institutsioonid ja Iirimaa järeldusele, et peamine probleem on iiri keele ekspertide väike hulk. 2014. aasta töötajate arvu alusel hinnati kõigi ELi institutsioonide värbamisvajadusi . Paraku on alates 2015. aastast vähendatud kõigis keeleosakondades töötajate arvu, mistõttu on tulnud üle vaadata ressursid ning teha kohandusi institutsioonisiseste töötajate, allhangete ja keeletehnoloogia ressursside kasutamises. Kuigi enamikus institutsioonides värbamise tempo 2020. aastal COVID-19 pandeemia tõttu aeglustus, suurenes ELi institutsioonide iiri keelt oskavate töötajate hulk 2016. aasta 58 töötajalt 2021. aasta aprilliks 138 töötajale (vt tabel 1).

ELi institutsioonid valmistuvad ka selleks, et suureneb nõudlus muud liiki dokumentide, eelkõige liidu tegevust käsitleva teabe iiri keelde tõlkimise järele. See mõjutab eelkõige komisjoni, kelle hinnangul võib lisanõudlus muud liiki dokumentide iiri keelde tõlkimise järele tõlkimise mahtu kahekordistada, ja Euroopa Parlamenti, kes samuti prognoosib mahu tuntavat kasvu. Seda liiki dokumentide puhul kasutab komisjon paindlikku süsteemi, et seada tõlkevajadused tähtsuse järjekorda.

Sellega seoses tuleb märkida, et alates 1. jaanuarist 2022 tuleks avaldada iiri keeles rahvusvahelised lepingud. Kuna sellised dokumendid on küllaltki pikad, tähendab see ELi institutsioonidele töökoormuse märkimisväärset kasvu, võttes arvesse nii uusi ettepanekuid rahvusvaheliste lepingute sõlmimise kohta kui ka lepinguid, mille puhul komisjon on juba esitanud või kavatseb esitada 2021. aastal ettepaneku võtta vastu nõukogu otsus lepingu allkirjastamise ja sõlmimise kohta.

Kõige märgatavamat kasvu on oodata 2021. aastal alanud etapis, mis mõjutab üksnes komisjoni. Õigusaktide iiri keelde tõlkimise maht kasvab komisjonis eeldatavasti ligikaudu 70 %. ELi institutsioonid valmistuvad selleks, et olla 2021. aasta lõpuks valmis rahuldama kogu õigusaktide iiri keelde tõlkimise nõudlus.

Olles ellu viinud kolm esimest etappi ja alustanud 2021. aastal neljandat, on ELi institutsioonid tulnud edukalt toime erandi järkjärgulise kahandamisega, kaitstes samal ajal mitmekeelse seadusandliku protsessi sujuvust. Samuti on ELi institutsioonid, tõlkides muud liiki dokumente, suurendanud kooskõlas määruse põhjendusega 4 liidu tegevust kajastava teabe kättesaadavust iiri keeles – alates 2016. aastast on iiri keelde tõlkimise maht kolmekordistunud.

ELi institutsioonid vajavad vastavalt poliitilistele ja muudele teabevahetusnõuetele õigusaktide, kohtupraktika ja muud liiki dokumentide tõlkeid. Et rahuldada nõudlust iiri keelde tõlkimise järele, kasutavad institutsioonid – nii nagu teistegi ametlike keelte puhul – erinevaid vahendeid: oma alalisi ja ajutisi töötajaid, allhanget ja keeletehnoloogia ressursse. Töövoo haldamisel koostatakse põhjalikke riskihinnanguid, et jaotada vahendeid nõuetekohaselt. Põhirõhk pannakse õigusaktide tõlkimisele, et tagada sujuv seadusandlik protsess, seejärel tõlgitakse muud liiki dokumente.

Euroopa Liidu Väljaannete Talitus vajab iiri keele assistente keeleliseks toimetamiseks ja korrektuuri tegemiseks. Seal on praegu kaks iiri keelt oskavat ajutist töötajat. Eesmärk on järk-järgult suurendada iiri keele alast võimekust, et muuta töötajate arv võrreldavaks enamiku teiste ametlike keelte osakondade töötajate arvuga.

Tabel 1. Iiri keelt oskavate töötajate arv ELi institutsioonides aastatel 2016–2021

2016 2017 2018 2019 2020 Aprill 2021 2021. aasta lõpp (prognoos) Töötajad 58 80 101 123 138 138 +/–200 Ajutiste töötajate osakaal 57 % 45 % 56 % 53 % 60 % 56 % [prognoos puudub]

Teadlikkuse suurendamine

ELi institutsioonid ja Iirimaa on tutvustanud alates 2016. aastast iiri keele ekspertide töövõimalusi ELi institutsioonides. Muu hulgas on korraldatud viis aastakonverentsi iiri keele kirjaliku ja suulise tõlke teemal ning konverentse õiguskeeleekspertide töövõimaluste tutvustamiseks. Et jõuda ka nooremate iiri keele kõnelejateni, on komisjon ja Iirimaa korraldanud alates 2017. aastast igal aastal iirikeelsete keskkoolide (gümnaasiumide) õpilaste jaoks noorte tõlkijate võistluse, mille auhindu on rahastanud Iirimaa. Selles võistluses osalejate arv on kasvanud 26. koolilt 2017. aastal 34 koolile 2020. aastal. Alates 2017. aastast on Iirimaa rahastanud teabetuuri, kus tutvustatakse iiri keelega seotud töövõimalusi, eelkõige ELi institutsioonides. Samuti töötatakse Iirimaa jaoks välja uut ELi töökohtade strateegiat, et tutvustada karjäärivõimalusi ELis ja suurendada iiri keelt oskavate töötajate arvu ELi institutsioonides. COVID-19 pandeemia tõttu toimusid paljud 2020. aastaks kavandatud üritused, näiteks Iirimaa ja komisjoni ühiselt korraldatud aastakonverents, veebis. Iirimaa on teinud märkimisväärseid jõupingutusi ka selleks, et valmistada kandidaadid ette karjääriks ELi institutsioonides ning edendada värbamist. Riik on alates 2007. aastast välja töötanud mitu ülikooli taseme kursust, mida pakutakse kas täielikult iiri keeles või mis sisaldavad iiri keele elemente, eelkõige kõrgetasemelise iiri keele oskuse algatuse (Advanced Irish Language Skills Initiative) raames.

Kokkuvõtteks võib öelda, et ehkki enamikus ELi institutsioonides värbamise tempo 2020. aastal pandeemia tõttu aeglustus, on iiri keele osakonnad loodud institutsioonides sama ülesehitusega kui teiste ametlike keelte osakonnad. 2021. aastal värbamine jätkub, mille tulemusel muutub iiri keele osakondade töötajate arv võrreldavaks enamiku teiste ametlike keelte osakondade töötajate arvuga. Ajutiste töötajate suure osakaalu vähendamiseks panevad ELi institutsioonid suurt rõhku EPSO konkursside ja/või sisekonkursside korraldamisele alaliste töötajate värbamiseks, et tagada talitluspidevus ja kestlikud teenused.

d. Väliste teenuseosutajate võimekus

Kirjalik tõlge

ELi institutsioonid kasutavad iiri keelde tõlkimisel, nagu ka teiste keelte puhul, allhanget erinevas mahus. Mahu poolest on kõige suurem allhanke kasutaja Euroopa Komisjon, järgnevad Euroopa Liidu Asutuste Tõlkekeskus ja Euroopa Parlament. Euroopa Kontrollikoda, Euroopa Keskpank ja Euroopa Investeerimispank sõltuvad täielikult allhankest, ehkki maht on märksa väiksem. Allhangete maht on alates 2016. aastast neljakordistunud.

Komisjon ja Euroopa Parlament korraldasid aruandeperioodil uusi kirjaliku tõlkega seotud pakkumismenetlusi, et suurendada võimekust ning edendada kirjaliku tõlke kasutamist ja kvaliteeti. Komisjoni kõige viimane allhankesüsteem, mille kohaselt on üks peamine allhankija, jõustus 2020. aasta juulis. Esialgsed tulemused on olnud julgustavad ja komisjon on suurendanud allhanke korras tehtava töö mahtu. 2018. aasta novembris kuulutas Euroopa Parlament koostöös nõukogu, kontrollikoja, Euroopa Majandus- ja Sotsiaalkomitee ning Regioonide Komiteega välja ühise pakkumismenetluse. 2020. aasta algusest hakkas Euroopa Parlament saama tõlkeid, sealhulgas iiri keelde, uute allhankelepingute alusel. Nõukogu hakkas kasutama iiri keele puhul allhanget esimest korda 2020. aastal. Euroopa Majandus- ja Sotsiaalkomitee ning Regioonide Komitee ei ole seni tõlketöid allhanke korras tellinud. Üldiselt on allhanke korras iiri keelde tehtud tõlgete kvaliteet hea. Allhankesektoris võib tekkida vajadus suurema võimekuse järele, kuna ELi institutsioonid prognoosivad nõudluse kasvu.

Iirimaal toimus viimane eksam tõlkijate ja toimetajate akrediteerimiseks 2020. aasta detsembris. Edukaks osutusid 10 kandidaati, millega akrediteeritud tõlkijate koguarv kasvas 211ni ja akrediteeritud toimetajate koguarv 8ni.

Suuline tõlge ja korrektuuri tegemine

ELi kolme suulise tõlke talituse, st komisjoni suulise tõlke peadirektoraadi, Euroopa Parlamendi konverentsikorralduse ja suulise tõlke peadirektoraadi ning Euroopa Kohtu suulise tõlke direktoraadi ühises nimekirjas on 14 akrediteeritud vabakutselist tõlki, kes tõlgivad iiri keelest. Neist vaid kuus on akrediteeritud tõlkima iiri keelde. 2016., 2017., 2019. ja 2020. aastal ei läbinud akrediteerimistesti edukalt ükski kandidaat.

Väljaannete talitus sõlmis 2020. aasta märtsis nelja-aastase hankelepingu üldiste väljaannete korrektuuri tegemiseks. Uus kohtupraktikat käsitlev leping hõlmab Iiri kohtulahendite korrektuuri, mida alates 2023. aastast võib täies mahus tellida allhanke korras. Euroopa Liidu Teataja C-seeria korrektuuri lugemine toimub osaliselt allhanke korras alates 2020. aasta oktoobrist juriidilisi väljaandeid hõlmava lepingu alusel. Euroopa Liidu Teataja L-seeria korrektuur tehakse väljaannete talituses endas.

Teadlikkuse suurendamine

Aruandeperioodil korraldati välistele teenuseosutajatele mitu teadlikkuse suurendamise üritust, mille raames tutvustati ELi institutsioonides töötamise võimalusi. Võimalikult suure kõlapinna saavutamiseks hõlmasid need nii üritusi veebis kui ka näost näkku kohtumisi. 2018. aastal Dublinis toimunud konverentsil, mille korraldasid ühiselt komisjon ja Iirimaa, olid tähelepanu keskmes praegused ja tulevased allhankevajadused.

e. Iiri keele ressursid

Tõlkevõimekus sõltub ka keeleressurssidest, nagu terminibaasid ja tõlketarkvara. ELi institutsioonid ja Iirimaa jätkasid iirikeelse IATE terminoloogia projekti, mis on kestnud 14 aastat ja mida Iirimaa rahastab kuni 2021. aasta lõpuni. Projekti raames on tehtud seni 70 266 kannet (2015. aastaks 56 860 kannet). 2016. aastal alustasid ELi institutsioonid Iirimaaga koostööd, et luua Iirimaal iiri keelt kõnelevate terminoloogiaekspertide võrgustik. Iirimaa, kes rahastab seda projekti veel ühe aasta, on võtnud endale ülesande kaasata rohkem iiri keele oskusega eksperte. 2020. aasta detsembris avaldati kokkuvõtlik inglise-iiri sõnaraamat, mis on veebipõhise uue inglise-iiri sõnaraamatu trükiversioon ning alates 1959. aastast esimene põhiline inglise-iiri sõnaraamat.

Tõhususe seisukohast on väga olulised tõlketarkvara ja masintõlge. Nende aluseks on kaks- või mitmekeelsed tekstikorpused, mis on sageli varasematel tõlgetel põhineva tõlkemälu vormis. Institutsioonidevaheline tõlkemälu andmebaas Euramis sisaldab praegu umbes 9 miljonit iiri keelest või iiri keelde tõlgitud segmenti (2015. aastal 3,5 miljonit).